Medupi: ANC maak miljoene | Maroela Media
Chancellor House, die ANC se beleggingsmaatskappy, het R50 miljoen verdien kort voor verlede jaar se algemene verkiesing toe hy sy aandele verkoop het in ’n maatskappy wat groot kontrakte van Eskom, wat onder staatsbeheer is, gekry het, het Netwerk24 berig.
Chancellor House het ŉ bykomende R50 miljoen in dividende verdien danksy sy verbintenis met Hitachi Power Africa (HPA). Chancellor House het in 2005 slegs R1,25 miljoen vir sy aandeel in HPA betaal.
HPA het in 2007 tenders ter waarde van R40 miljard gekry vir die vervaardiging van drukketels vir Eskom se Medupi- en Kusile-kragstasies. Die openbare beskermer het in 2008 bevind die toekenning van die tenders aan HPA het ŉ belangebotsing veroorsaak aangesien Valli Moosa, Eskom se destydse voorsitter, ook ŉ senior lid van die ANC was.
HPA het destyds aangevoer dat hy nie bewus was van Chancellor House se bande met die regerende party nie, maar Netwerk24 het verneem dat Robin Duff, HPA se destydse finansiële hoof, wel ŉ waarskuwing ontvang het oor Chancellor House se politieke bande voor HPA die maatskappy as sy SEB-vennoot aangestel het.
Duff het die bewering ten sterkste ontken. HPA is ook voorheen gekritiseer aangesien die drukketels wat hy vir Medupi en Kusile vervaardig het, glo deels verantwoordelik is vir die reuse-agterstand by die nuwe kragstasies.
Mathews Phosa, die ANC se voormalige tesourier-generaal, het in 2010 al gesê Chancellor House moet sy aandeel in HPA verkoop.
Volgens Netwerk24 se bron het die onderhandelings vir verlede jaar se transaksie in Augustus 2013 begin. HPA se kontrakte vir die drukketels is deur Mitsubishi Hitachi Power Systems Africa (MHPSA) oorgeneem.
MHPSA het nie reageer op Netwerk24 se versoek vir kommentaar nie. David Milner, woordvoerder van MHPSA, het bloot gesê die verhouding tussen HPA en Chancellor House is reeds beëindig voor MHPSA gestig is.
Visserman trek lyk uit
Vervang ‘maak’- of ‘verdien’ miljoene met ‘kry’ miljoene.